Nog steeds kan ek nie kla nie. deur Amaspoke Spoke | Bydraes | Woes - Kreatiewe platform vir Afrikaans
Datum gepubliseer: 09 Apr 2015
Hier waar ek sit besef ek weereens dat alles is niks en niks is alles, soos Prediker sê, want hoop is daar nie meer. Behalwe as jy jou na God keer, dit is die enigste hoop. Soos ek 'n stukkie gebrande stywepap uit my mond haal kry ek die soutsmaak van trane op my vingers soos ek dit afgevee het.
Ek huil en my hart bloei vir my volk en my medemense wat al dieper en dieper in vergetelheid wegsak. Ek voel jammer vir my volk wat besig is om van die geskiedenisboeke af te verdwyn, en vir die meerderheid wat stem vir 'n regering wat hulle al hoe meer en meer verkrag met beloftes, T-hemde en borde kos voor verkiesings en die diefstal en oneerlikheid in die wat hulle regeer.
Ek dink toe by myself dat ek bietjie moet kyk hoeveel van die ministers van die land valse grade of graad 10 sertifikate het. Dit is alles krimineel en dus is die meerderheid van ons regering kriminele. Maar laat ek terugkeer na die trane en die hartseer.
Ek is nog gelukkig om 'n dak oor my kop te hê maar ek het lankal nie meer 'n werk nie. Vir twee redes, omdat ek gesondheids probleme het en omdat ek reeds verby 'n sekere ouderdom is en nog wit is boonop. Ek doen wel werk vir my kerk en hulle betaal my R 2500 'n maand en verder voorsien hulle my elke maand van kos en medikasie wat ongeveer R 1500 per maand is. Verder verhuur ek 'n kamer vir 'n R 900 'n maand.
Alles bymekaar getel R4900. Dus met medies en kos dan afgetrek, want dit is nie fisies geld nie, is my balans R 3400. Wanneer ek 'n verdere R 600 aftrek vir aftrekkings by die bank en die R2200 plus wat my water en ligte elke maand is, en hier moet ek daarop wys dat ek nie eers tuin natmaak, my stoof gebruik nie, nie verwarmers gebruik nie en geen ligte in die aand nie behalwe een bedlampie wat in my kamer brand, eindig ek op met R 500 'n maand.
Ek moet nog brood, suiker en koffie koop en somtyds 'n stukkie groente. Dit is ongeveer R 16 'n dag, genoeg om een brood te koop wat my dan met R 6 los. En wat kan mens koop daarmee? Ek sou kon doen met R 5 000 'n maand, en dan kla diegene wat reeds R 5000 verdien deur skole af te brand en allerhande ander aksies. Selfs my stiefma kla oor haar R 6000 plus wat sy elke maand ontvang van my pa se pensioen af!
Maar dan kan ek nie kla nie, ek het kos en klere, 'n dak oor my kop, kan nog my rekenaar gebruik en het my medikasie. Al probleem wat ek werklik dan het is as ek moet dokter toe gaan, dit kos 'n fortuin en staatshospitale is die slagpale van die land. My vriend het vir twee dae in die hospitaal gelê met blindederm ontsteking voordat 'n dokter eers by hom uitgekom het. Sy blindederm het intussen gebars en hulle kon hom nie help, dit was te laat, daar het hy gesterwe. Hoe kan ek soontoe gaan as dit so gaan?, hoe kan ek hulle vertrou met my lewe?
Nog steeds kan ek nie kla nie want ek is soveel beter af as baie ander. As ek op die internet kyk en ek sien hoeveel van my volk se mense in kaias ("shacks") bly en honger gaan dan kan ek nie anders as om te huil nie. As ek sien hoe ander mense hulle eie volk ignoreer, of is dit geriefliker om te maak of jy nie sien wat gebeur nie?, dan word my hart baie seer. Wat het ek dan om trots op te wees as my volk nie eers saam kan staan nie en onder mekaar stry. Ek kan nie anders as om beswaard te wees en kras woorde te gebruik nie, nie dat ek dit nooit doen nie maar dan gebruik ek dit uitermatig baie.
En steeds kan ek nie kla nie want ek het nog steeds 'n God van Liefde wat ek aanbid. Wat vir my hoop gee vir 'n beter toekoms. Al sal ek tot in die derde of vierde geslag, of selfs meer geslagte gestraf word vir die foute van my vader, en sy vader en sy vader voor hom. Hy bly nog steeds 'n God van genade en ek kan Hom net vra vir genade en dat Hy my volk sal lei en sal optel in die tyd van nood.
Nog steeds kan ek nie kla nie want ek het nog die vermoë en die vryheid om te kan besluit en te kies of ek die Here God wil aanbid of nie. Sonder Hom sal die saad uitdroog en verander in stof, maar deur Sy genade en as die volk hulle weg terug vind na Hom toe, kan dieselfde saad ontkiem en kan daar lewe en voorspoed voortgebring word.
Laat ek eerder afsluit deur dankie te sê aan Sunette Bridges en Steve Hoffmeyer wat opstaan vir die volk en hulle erfenis. Besoek asseblief hulle Webwerwe en leer meer oor die Afrikaners en die aanslag teen die Afrikaner volk.
Alle eer aan die Here God my Skepper, my Redder en my Geneser.
9 April 2015 © C du Plessis
Naskrif: Ek hoop ek het dit op die regte plek geplaas want vir my is dit baie eina.
Eina! inderdaad die fotos roer 'n raak punt aan. So ook jou woorde. Ek stem saam met Viooltjie jou krag is te hoog stel ondersoek in.Daar is altyd iemand wat meer rede om te kla as ek. Sterkte
4 jaar 9 maande 3 weke 19 ure oud
Casper, hierdie eina van jou is inderdaad 'n HOOFLETTER EINA.
En die rede? Nie dalk omdat ons op politici instede van op God vertrou het by die stembus nie?
Verwyte en soek tussen politieke skroot sal niks help nie want ek glo soos Job dat God "...maak nasies groot en laat hulle omkom; Hy brei nasies uit en voer hulle weg. Hy neem die verstand weg van die volkshoofde van die land en laat hulle ronddwaal in 'n wildernis, sonder pad. Hulle tas in die duisternis, sonder lig; en Hy laat ronddwaal soos 'n dronk man..." (Job 12:23-35)
God slaap nie. Hy sal op die regte tyd oordeel. Intussen verwag God slegs onverdeelde trou en 'n vaste geloof van my en jou. Hy sal versorg volgens Sy Wysheid. So belowe Hy in Mattheus 6:25-34)
Mooi dag daar!
Casper, jou skrywe ruk aan die hart. Vir my is elke volk se geskiedenis en kultuur in hierdie land belangrik. Sloop hulle vir oom Paul moet hulle ook bereid wees om Mandela te sloop.
Die Bybel leer uitdruklik dat afgode nie aanbid mag word nie en maak baie, ook blankes van Mandela, lewend of dood 'n god wat hulle aanbid.
Om terug te kom na armoede, met my man se siekte was ons ook genoodsaak om na 'n staatshospitaal te gaan. Die ellende in die onkologiese saal is skrikwekkend. Daar het ek weer besef dat arm swartes en arm wittes se lot gelyk is.
Maar tog het God juis in ons ellende deure oopgemaak en kon ek die Evangelie 4 keer verkondig. Een jong swartman het na 'n debat aan my gevra: se jy dat as jy nie in Jesus glo nie gaan jy hel toe? En kon ek hom antwoord: dit is presies wat ek vir jou se. Met die belofte dat ek vir hom sal bid is ek en Sam uitmekaar.
Om terug te kom na die regering. Hulle wat die voorbeeld moet stel is so korrup en word die massas met groot beloftes van welvaart mislei.
Baie sterkte Casper, dankie dat jy nie moed opgee nie. In God le jou krag.
4 jaar 9 maande 3 weke 3 dae 16 ure oud
Reguit vertel jy van jou omstandighede EN jou hartseer. Dankie dat jy bydra tot die EINA-tema. Ek wonder ook oor daai munisipale rek van jou. En ek ditto wat die meeste ander mense kommentaar. Ek bid dat daar vir jou groot wysheid en uitkoms sal kom.
4 jaar 9 maande 3 weke 3 dae 18 ure oud
Dit is hartseer dat ons geskiedenis so geplunder word, dit is 'n groot eina!
4 jaar 9 maande 3 weke 4 dae 1 uur oud
Casper my hart gaan uit na jou. Ons is almal bekommerd oor wat besig is om in hierdie ln rwe gebeur maar on vergeet dat ons ons land by die stembus oorgegee het sonder slag of skoot omdat hierdie volk deur verraaiers by die stembus weggegee is.
4 jaar 9 maande 3 weke 4 dae 7 ure oud
Nog steeds kan ek nie kla nie.
Ek het nou die aand hierdie gedeelte gelees; Rou en gebed van Esra oor volksondes van vermenging met die heidene. Esra hoofstuk 9.
Hoe lank gaan ons nog toelaat dat ons Skepper ons gaan loog voordat ons tot inkeer gaan kom?
4 jaar 9 maande 3 weke 4 dae 11 ure oud
Nie kla nie
Aangrypend, Casper. Jy raak soveel kwessies en sake aan wat werklik belangrik is, maar dikwels ongesiens verbygaan. Ek dink dit is vir die meeste mense iets vreemd, onbekend en vreesaanjaend om daaraan te dink en dis heel waarskynlik waarom mens wegskram.
Puik geskryf en oorgedra !!!
4 jaar 9 maande 3 weke 4 dae 12 ure oud
Armoede ken nie kleur nie. Ek weet van iemand wat kos na een van hierdie blanke plakkerskampe geneem het, net om toe uit te vind daar is 'n winkel daar naby waar hulle die kos vir drank omruil. My hart gaan uit na daardie kinders wat in sulke omstandighede grootword.
Ek is absoluut ten gunste daarvan dat mense mekaar se geskiedenis moet respekteer en ek is ook ongelukkig oor die aanslag op die standbeelde. Ek is egter nie seker of Sunette en Steve se optrede die beste manier is om hierdie euwel teen te staan nie.
Ek is bekommerd oor jou munisipale rekening. Dit klink vir my hopeloos te hoog - dalk moet jy ondersoek instel. Ons is 'n gesin van vier en ons rekening is soms minder as joune. R2200 beskou ons as te veel. Indien jy nog nie jou warmwatersilinder afskakel nie, begin sommer dadelik daarmee. In die somer sit ons dit net aan vir so 'n uur voor ons almal bad of stort. Mens spaar so baie elektrisiteit. As jy alles doen soos jy beskryf, kan ek nie sien hoe jou rekening so hoog kan wees nie :-)
Dis maar enkele gedagtes. Mens kan lang gesprekke voer rondom die dinge wat jy hier noem. Sterkte
Wat 'n treffende skrywe. My hart gaan uit na jou en soveel ander in ons land wat regtig sukkel en swaarkry. Daar is soveel oumense wat slegs op 'n staatspensioen van R1100 p.m. moet oorleef. En dan lees mens elke dag van vergrype in ons regering, hoe mense wat geskors is uit hul werk agv bedrog nogsteeds volle salaris van duisende rande verdien. Dit sit swaar in die keel.
Maar soos jy tereg sê, ons het nog soveel om voor dankbaar te wees, en as mens jou seëninge begin tel krimp alles anders.
Ek wens so ek kan die lotto wen (wat ek nie eers speel nie, omdat dit teen my Christelike beginsels is) sodat ek almal kan help wat so sukkel om kop bo water te hou.
Maar een ding wat my altyd opval van foto's soos die wat jy by jou skrywe plaas, is - en ek wonder baie daaroor - jy sien altyd arm mense met 'n sigaret in die mond (kan die geld vir sigarette nie liewer vir kos of ander noodsaaklikhede aangewend word nie?) en al die kinders? Hulle hou aan kinders kry, al kan hulle nie eers ordentlik vir hulself sorg nie, hoe werk dit?) Hoekom nog meer mense in ellende dompel as mens self daarin vasgeval het. Verdien daardie kinders om so te lewe?)
Dis maar net goed waaroor ek wonder en nog nooit werklik antwoorde op kon kry nie.
Dankie vir die eerlike deel.